22/11/2016 | Administración LocalMunicipal
Dodro
Aprobación definitiva da modificación puntual do Plan xeral de ordenación municipal do Concello de Dodro (A Coruña) para delimitar un Solo Urbanizable Industrial.

Aprobación definitiva da modificación puntual do Plan xeral de ordenación municipal do concello de Dodro (A Coruña) para delimitar un solo urbanizable industrial. Mediante o Decreto 7/2016, de 8 de xaneiro, da Conselleria de Medio Ambiente e Ordenación do Territorio (DOG nº 19, do 29 de xaneiro de 2016), aprobouse definitivamente a modificación puntual do Plan xeral de ordenación municipal do concello de Dodro (A Coruña) para delimitar un solo urbanizable industrial. Conforme co disposto nos artigos 82 da Lei 2/2016, de 10 de febreiro, do solo de Galicia e 70 da Lei 7/1985, do 2 de abril, reguladora das bases de réxime local, publicase a normativa e ordenanzas da modificación definitivamente aprobada. O que se fai público para a súa executividade, cumprindo así o disposto no artigo 82.3 da Lei 2/2016, sinalando que segundo o disposto no artigo 84 da Lei 2/2016, de 10 de febreiro do solo de Galicia, contra esa orde non cabe recurso en vía administrativa; non obstante, contra ela se poderá interpoñer recurso contencioso-adminitrativo ante a sala correspondente do Tribunal Superior de Xustiza de Galicia, no prazo de dous meses, a contar dende o día seguinte ó da súa publicación, segundo o disposto nos artigos 10 a 46 da Lei 29/1998, de 13 de xullo, reguradora da xurisdicción contencioso-administrativa Dodro, 10 de novembro de 2016 O alcalde Valentín Alfonsín Somoza 4.- ORDENANZAS REGULADORAS 4.1.- ANTECEDENTES Neste documento de Ordenación Pormenorizada do sector S-03 faise unha zonificación de todo o sector diferenciando non só os usos, se non tamén á tipoloxía das naves. A seguir desenvólvense as ordenanzas a aplicar ós diferentes usos que deberán regular toda a actuación no ámbito.4.2.- DESCRICIÓN DE ZONAS Na Ordenación Pormenorizada do sector S-03 preveuse a seguinte disposición en zonas: Zona de uso industrial (M1) Zona de uso Terciario-comercial (T1) Zona de equipamento público (EQL-1). Zona verde (ZVL-1). Zona de viario rodado (VR-1, VR-2 e VR-3). Zona de aparcamento (AP-1). 4.3.- CONDICIÓNS XERAIS DE USO As condicións xerais de uso son as regulan as diferentes utilizacións dos terreos e edificacións segundo a actividade que se produzan sobre eles. No referente á regulamentación de usos, a Ordenación Pormenorizada aterase ó indicado no seu propio articulado, no Documento D1, no PXOM de Dodro, na LOUPMRG e no Real Decreto 2159/1978, prevalecendo as regras de interpretación expostas no artigo 6 da LOUPMRG. Os usos divídense en: permitidos, complementarios e prohibidos; en base á adecuación a cada sector de solo, ós fins da ordenación e á compatibilidade dos usos entre si, quedando establecida en cada ordenanza a compatibilidade de uso. Os usos que se definen a continuación como permitidos encaixan e pormenorizan o uso INDUSTRIAL, designado como global no PXOM, e na presente Modificación Puntual.4.3.1.- Uso industrial DEFINICIÓN E CLASIFICACIÓN. A continuación recóllense as determinacións para o uso industrial Enténdese por uso industrial o correspondente ós edificios ou locais dedicados ó conxunto de operacións que se executen para a obtención e transformación de materias primas, a súa posterior transformación, ó seu envasado, almacenaxe, distribución, venda e reparación. Inclúense na definición deste uso as actividades de artesanía. Os establecementos industriais, de acordo co seu impacto urbanístico, se clasifican nas seguintes categorías: Categoría 1ª: Elaboracións artesanais, pequena industria e actividades de oficios e profesións desenvolvidas nos baixos das edificacións residencias. Actividades de pequena industria ou elaboracións artesanais de tipo doméstico, actividades de oficios e profesións compatibles con vivenda, nas plantas baixas das edificacións. Ámbolos dous casos sen lle alterar o carácter residencial propio da edificación. Ademais da exclusión de toda actividade molesta, insalubre, nociva ou perigosa que implicaría a incompatibilidade co uso residencial, nesta categoría exclúese tamén calquera industria que precise mover apreciables cantidades de materiais, notable almacenaxe ou importante concorrencia de persoas, así como tódalas que xeren residuos non evacuables polos sistemas comúns de recollida de lixos. Categoría 2ª: Artesanal, de oficios, pequena industria ou taller en planta baixa de edificación non industrial, con acceso independente dende a vía pública, en locais con deseño ou adecuación específica que pode transcender ó exterior, podendo abranguer sotos ou semisotos para almacenaxe. Ademais da exclusión de actividades molestas, insalubres, nocivas e perigosas, exclúese toda actividade que precise grandes vehículos, transporte pesado ou semipesado, maquinaria automotriz ou calquera outra particularidade que altere ou dificulte o tráfico xeral ou a circulación de viandantes, acceso ós portais ou utilización do espacio público de xeito auxiliar. Categoría 3ª: Industrias en edificación residencial ocupando máis que o andar terreo, con acceso independente propio, diferenciando ou non a parte adicada a estes fins, en todo caso sen pasar do 40% da superficie total construída, excluíndose tamén as actividades rexeitadas no segundo parágrafo expresado na categoría 2ª. Categoría 4ª: Elaboracións, procesos industriais e actividades de características incompatibles co medio residencial polas súas condicións de molestia, insalubridade ou medios de transporte e manipulación precisos, incluíndose, polo mesmo os grandes depósitos, almacenaxe, envasado e movemento de produtos a grande escala. Comprende así a pequena, mediana e gran industria, en xeral, coa exclusión das que polo elevado grao de nocividade ou perigosidade resulten incompatibles coas áreas urbanas. Inclúense nesta categoría as oficinas, despachos e dependencias de xestión e administración vinculadas á actividade industrial, así como a vivenda dependente de servicios prestado á correspondente industria, en razón de vixilancia, emprego ou cargo, incorporada á construción industrial ou en edificación independente, na mesma parcela, así como os usos hostaleiros correspondentes exclusivamente a comedores de empresa, e os centros ou dependencias sanitarias coa mesma vinculación. Categoría 5ª: Industrias incompatibles coa proximidade co medio urbano. a.- Industrias que polo seu vencellamento a xacementos, explotacións agropecuarias e circunstancias similares deben situarse nos puntos de extracción, recollida ou producción, nas proximidades de vías de comunicación, etc., fora do medio urbano. b.- Industrias que polas súas condicións de molestia, insalubridade, nocividade ou perigosidade, deben afastarse do medio urbano. c.- Industrias de ubicación específica dada pola súa propia función, directamente en contacto co medio urbano, mais sen formar parte da estructura intrínseca, como son as relativas a servicios portuarios, ff. cc., aeroportos, depuración e tratamento de residuos e outras equiparables. Os establecementos industriais, en atención ós produtos que neles se obteñan, manipulen ou almacenen se clasifican nos seguintes grupos: Grupo 1º. Industrias da construción: talleres de pintura e decoración; escultura, cantería e bruñido de pedras artificiais; vidrería e en xeral, os dedicados á preparación de materiais pétreos, naturais ou artificiais, cerámicas, vidros, áridos e aglomerantes, etc,. Grupo 2º. Industria electromecánica: talleres de forxa, fontanería, latón, broncistas, praterías, fábrica de camas e mobles metálicos, carpintería metálica, óptica, mecánica de precisión e electrotecnia; reparacións electromecánicas, reparación de automóbiles ou anexos ás instalacións de transportes urbanos; fábrica de instrumentos de música, etc., Grupo 3º. Industrias da madeira: talleres de carpintería, tapicería, decorado e acabado de mobles onde a materia prima principal sexa a madeira; fábrica e preparación de embalaxes e de pasta de madeira; produtos sintéticos, celuloide, pasta de papel e cartón, etc,. Grupo 4º. Industrias químicas: talleres e laboratorios de preparación de produtos químicos en xeral; tratamentos químicos de produtos de calquera clase, mesmo peles e o seu curtido; produtos e especialidades farmacéuticas, produtos de perfumería e limpeza e fábrica de vidros, esmaltes, pinturas, vernices, etc,. Grupo 5º. Industrias téxtiles e de, vestido: talleres de confección e adorno de roupas de toda clase; sombrereiría, zapatería e luvas; reparación, acabado, tinxido e limpeza de roupas; confección de adornos, xoiería e bixutería e talleres de fiado, tecidos, encaixes, mesmo tinxido, repasado e acabado dos mesmos, etc,. Grupo 6º. Industrias da alimentación: tafonas, fornos de confeitería, galletas, etc.; preparación, refino e cortado de azucre, torrefacción de grans de café, cebada, chicoria, cacao e moído e envasado destes produtos; establecementos de freidurías de produtos vexetais e animais, preparación e envasado de leite e produtos lácteos; matanza de animais de corte e gando; preparación de conservas a base de carne e peixe; produtos alimenticios a base de residuos de matadoiro; preparación e envasado de bebidas, fábricas de xeo, xeaderías e instalacións frigoríficas de conservación; fábricas de cervexa e fariñas, etc,. Grupo 7º. Industrias gráficas de elaboración de papel e cartón e da comunicación: talleres de prelo, litografía, encadernación e artes gráficas en xeral; de cortado, dobrado, engomado de obxectos de papel e de cartón con impresión e sen ela; de gravado e fábrica de rótulos esmaltados; talleres e laboratorios de fotografía e artes fotomecánicas, de revelado, copiado e montaxe de filmes, estudios de dobraxe e sonorización, estudios de radio e televisión, etc,. Grupo 8º. Instalacións dos servicios de distribución de enerxía eléctrica, auga e limpeza: estacións de xeración, transporte, transformación e distribución e depuración de augas; limpeza, desinfección, destrución ou aproveitamento de produtos residuais urbanos, etc,. Grupo 9º: Industrias de metal e construción de material moble: construción de automóbil, transformados metálicos e construción de maquinaria. Grupo 10º: Almacenaxe. Correspóndese cos establecementos adicados á almacenaxe e distribución dos produtos enumerados nos grupos anteriores, en establecementos específicos para este uso, sen presenza de procesos de fabricación. MOLESTIA, NOCIVIDADE, INSALUBRIDADE E PERIGOSIDADE As actividades rexeranse polo disposto na Lei 9/2013, do 19 de decembro, do emprendemento e da competitividade económica de Galicia. Ademais de cumprir as condicións de edificación, os locais industriais instalaranse de forma que permitan previr os sinistros, combatelos e evitar a súa propagación. As actividades perigosas, en calquera caso, deberán respectar as normas específicas de aplicación xeral ditadas para cada produto polo organismo competente. Correspóndelle ó Concello a facultade da intervención administrativa no que atinxe ó inicio da actividade de calquera clase de industria, así como a comprobación e vixilancia do cumprimento da normativa vixente. CONDICIÓNS DE FUNCIONAMENTO DAS ACTIVIDADES INDUSTRIAIS. Como norma xeral, non poderá utilizarse ou ocuparse con usos industriais ningún solo ou edificio que produza algún dos seguintes efectos: ruído, vibracións, olores, po, fume, sucidade ou outra forma de contaminación, perturbacións de carácter eléctrico ou doutro tipo, perigos especiais de incendio, perigo de explosión e, en xeral, calquera tipo de molestia, nocividade, insalubridade ou perigo en grao tal que afecte negativamente ó medio ambiente, ós demais sectores urbanos e ós predios situados nos seus lindes, ou impida a localización dun calquera dos demais usos permitidos por estas Normas. Os lugares de observación onde se determinarán as condicións de funcionamento de cada actividade serán os seguintes: 1º) No punto ou puntos onde os efectos sexan máis aparentes nos casos de fumes, po, residuos ou calquera outra forma de contaminación e perturbacións eléctricas ou radioactivas. No punto ou puntos onde se poidan orixinar en caso de perigo especial de incendio e de perigo de explosión.2º) Nos límites exteriores da liña do solar ou parcela ou do muro pertencente ós veciños inmediatos, nos casos en que se orixinen molestias por ruídos, vibracións, deslumbramentos, olores ou similares. CONDICIÓNS DE SEGURIDADE DAS INSTALACIÓNS INDUSTRIAIS 1º) Os edificios ou establecementos de uso industrial ou de almacenamento, que estean localizados en edificios destinados exclusivamente a estes usos rexeranse por este artigo en defecto dunha normativa específica, e polo establecido na Lei 9/2004, do 10 de agosto, de seguridade industrial de Galicia. Os bloques representativos, separados da nave industrial ou debidamente compartimentados con respecto a ela, que non se dediquen a procesos de fabricación, rexeranse igualmente polo disposto no Código Técnico da Edificación.2º) Calquera instalación industrial que se constrúa deberá dispor, polo menos nunha das súas fachadas e ó longo da mesma, dunha franxa de espazo exterior ata onde sexa posible o acceso dos vehículos do servizo de extinción de incendios. Tal espazo deberá cumprir as seguintes condicións: a) A súa anchura mínima será de 5m, e deberá permitir o estacionamento dos citados vehículos a distancia non maior de 10m da fachada do edificio. b) En calquera caso, a distancia entre o dito espazo e algún dos accesos ó edificio non será superior a 30m. c) A súa capacidade portante será necesaria para resistir unha sobrecarga de uso de 20 KN/m 2. d) Manterase libre de bancos, árbores, xardíns, luminarias, marcos ou outros obstáculos fixos, que impidan o acceso ós vehículos citados anteriormente.3º) As industrias e almacenaxes clasificaranse de acordo co nivel de risco intrínseco das súas instalacións e, en función da carga de lume ponderada Q p do local, os niveis de risco intrínseco establecidos serán os seguintes: Baixo: Q p menor que 200 Mcal/m 2. Medio: Q p entre 200 e 800 Mcal/m 2. Alto: Q p superior a 800 Mcal/m 2. A carga de lume ponderada Q p dunha industria ou almacenaxe calcularase considerando tódolos materiais combustibles que forman parte da construción así como aqueles que se prevexan como utilizables normalmente nos procesos de fabricación e tódolos materiais combustibles que poidan ser almacenados. O cálculo da carga de lume ponderada Q p establecerase mediante a expresión: Q p = Pi x Hi x Ci / A x Ra (Mcal/m 2 ) Sendo: Pi = peso en kg de cada unha das diferentes materias combustibles. Hi = poder calorífico de cada unha das diferentes materias en Mcal/kg. Ci = coeficiente adimensional que reflicta a perigosidade dos produtos. A = superficie construída de local, considerada en m 2. Ra = coeficiente adimensional que pondera o risco de actividade inherente á actividade industrial da seguinte maneira: a) Grao de perigosidade alto. - Calquera líquido ou gas licuado a presión de vapores de kg/m 2 e 23ºC. - Materiais crioxénicos. - Materiais que poden formar mesturas explosivas no aire. - Líquido, que teña o punto de inflamación a 23ºC. - Materias de combustión espontánea coa exposición ó aire. - Todos aqueles sólidos inflamables por debaixo dos 100ºC. b) Grao de perigosidade media. - Os líquidos que teñan o punto de inflamación entre os 23ºC e 61ºC. - Os sólidos, que empecen a súa ignición entre os 100ºC e 200ºC. - Os sólidos e semisólidos que emiten gases inflamables. c) Grao de perigosidade baixo. - Con produtos sólidos que necesitan para empezar a súa ignición estar sometidos a unha temperatura superior a 200ºC. - Líquidos que teñan o punto de inflamación superior ós 61ªC. Valor de Ci: Ci:1,6 por grao de perigosidade alto. Ci: 1,2 por grao de perigosidade medio Ci: 1 por grao de perigosidade baixo. Coeficiente Ra: Ra = 3 por risco de activación alto. Ra = 1,2 por risco de activación medio. Ra = 1 por risco de activación baixo. Coa fin de establecer a avaliación do risco de cada proceso, de acordo cos niveis alto (A), medio (M) ou baixo (B), facilítase o seguinte listado de actividades: Ademais de precisar o peso de cada unha das diferentes materias perigosas, en todo proxecto relativo a industrias ou almacenaxes terase que indicar as unidades e o volume que ocupen os produtos, manipulados ou almacenados, de forma que con estes datos sexa facilmente confirmable a coincidencia entre a cantidade prevista e o existente.4º) Os edificios destinados a industrias ou almacéns haberán de estar illados dos edificios lindeiros en función do seu nivel de risco intrínseco por unha separación ou por un muro devasas das seguintes características: Risco alto: 10 metros ou RF-240 Risco medio: 5 metros ou RF-180. Risco baixo: 3 metros ou RF-120. O muro devasas non poderá ter aberturas, excepto se trata de porta de comunicación, que dispoña de peche automático, e dunha RF mínima da metade esixida no muro. Todo establecemento industrial ou de almacenaxe formará sector de incendio respecto ós establecementos veciños. A RF dos elementos estruturais e compartimentadores interiores será o seguinte, en función do nivel de risco intrínseco da actividade: Risco alto: RF-180 Risco medio: RF-120. Risco baixo: RF-90. En naves industriais de planta baixa disporase un RF mínimo de 30 nos elementos estruturais, podendo esixirse un RF maior cando a carga de fogo ponderada sexa superior a 100 Mcal/m 2. En función do nivel de risco intrínseco os establecementos industriais ou de almacenaxe compartimentaranse en sector de incendio de superficie máxima: Risco alto: 1.000 m 2. Risco medio: 2.500 m 2. Ricos baixo: 20.000 m 2. As plantas subterráneas compartimentaranse en sectores de superficie máxima de 500m 2 para risco alto e medio, podendo alcanzar un máximo de 1.000 m 2 para risco baixo. A RF de cada sector será a mesma que a esixida ó conxunto do establecemento. Cando sexa necesario ou conveniente por imperativo de índole tecnolóxica derivado do proceso ou outras características peculiares da actividade, debidamente xustificados, aceptaranse sectores de superficie superior á indicada anteriormente. Para a determinación das medidas compensatorias necesarias para chegar a un nivel de seguridade equivalente ó esixido con carácter xeral considerarase como causa de atenuación que a actividade ocupe un local ou edificio exento en máis do 75% do seu perímetro.5º) Evacuación. Os valores de densidade de ocupación que se establecen a continuación aplicaranse á superficie construída do edificio, excepto á dos recintos e as zonas de densidade elevada e as zonas de ocupación nula, considerando como tal as accesibles unicamente a efectos de reparación ou mantemento: a) Unha persoa por cada 40 m 2 en industria. b) Unha persoa por cada 100 m 2 en almacéns. Unicamente se considerarán como saídas: a) As portas ou aberturas que dean directamente á vía pública ou a espazos exteriores comunicados con esta. b) As escaleiras protexidas ou especialmente protexidas, incluídas as escaleiras exteriores. Tamén se poderán considerar as escaleiras non protexidas nas entreplantas ou en primeiro piso cando a altura de evacuación sexa inferior a 5 metros. As ramplas protexidas ou especialmente protexidas de pendentes inferior a 12%. Os percorridos de evacuación non superarán en planta baixa os 50 metros e en planta de soto os 25 metros. Se a altura de evacuación dunha planta é superior a 7,5 metros, ou de 2 metros en sentido ascendente se a súa ocupación é superior a 5 persoas, existirán polo menos dúas saídas de planta que non conduzan á mesma escaleira, excepto nas plantas de superficie inferior a 200 m 2. Exceptúase esta prescrición nas plantas en que a ocupación sexa nula.6º) As plantas ou almacéns de nivel de risco intrínseco alto disporán dun plan de emerxencia redactado conforme ó manual de autoprotección vixente.7º) Instalación de protección contra incendios: a) Iluminación de emerxencia e sinalización. Tódalas vías de evacuación disporán de iluminación de emerxencia, cunha intensidade mínima de 3 lux nos eixes dos pasos. Os percorridos de evacuación e as saídas disporán de sinalización. b) Extintor móbil. Disporase dun extintor móbil por cada 300 m 2 de superficie construída. c) Columna seca. Estarán dotadas de columna seca tódalas escaleiras de altura de evacuación maior de 24 metros. Tamén será preceptivo para as plantas subterráneas cando non haxa máis de tres. d) Abastecemento de auga contra incendios. Os establecementos de nivel de risco intrínseco alto ou medio haberán de dotarse dun dispositivo que garanta o subministro de auga durante unha hora ás diferentes instalacións de protección contra incendios de que dispoña o edificio ou establecemento. e) Boca de incendio equipada. Tódolos establecementos industriais estarán dotados como mínimo dunha boca de incendio equipada por cada 2.000 m 3 edificados, debendo contar cada establecemento cunha como mínimo. Para os casos de nivel de risco alto ou medio poderá esixirse un maior número de B. I. E. ou medidas complementarias. f) Instalación de detección e alarma. Esta instalación será esixible ós establecementos de nivel de risco intrínseco alto, excepto nas zonas protexidas por unha instalación de extinción automática de incendios. g) Instalación de extinción automática de incendios. Disporán desta instalación as zonas ou locais de carga de fogo ponderada superior a 1.600 Mcal/m 2. h) Hidrante de incendios. Tódolos establecementos de nivel intrínseco alto ou medio, en todo caso e aqueles de nivel intrínseco baixo con superficie construída superior a 1.000 m 2 disporán dun hidrante de incendios por cada 5.000 m 2 ou fracción de superficie construída, situado como máximo a 100 metros de calquera punto da fachada accesible ós vehículos do servizo de extinción de incendios. Este hidrante debe estar situado nun punto de fácil accesibilidade e estará dotado de presión e caudal acorde á normativa contra incendios. i) Non obstante, poderán esixirse maiores medidas de protección contra incendios que as indicadas nos apartados anteriores naqueles casos en que a perigosidade así o requira. Os establecementos deberán evitar ou limitar os efectos que se relacionan, por debaixo dos límites máximos de funcionamento que se establecen a continuación: 1º) Incendio e explosión. Tódalas actividades que, no seu proceso de produción ou almacenaxe, inclúan “ inflamables ” e “ materias explosivas ”, instalaranse cos sistemas de seguridade axeitados, que eviten a posibilidade de incendio e explosión, así como cos sistemas adecuados (tanto en equipo como en ferramenta) necesarios para combatelos en casos fortuítos. Baixo ningún concepto poderán queimarse materiais ou desperdicios ó aire libre. As instalacións da actividade e dos seus diferentes elementos deberán cumprir as disposicións pertinentes ditadas polos diferentes organismos estatais, autonómicos ou locais, na esfera das súas respectivas competencias.2º) Radioactividade e perturbacións eléctricas. Non se permitirá ningunha actividade que emita radiacións perigosas ou perturbacións eléctricas que afecten ó funcionamento de calquera equipo ou maquinaria, diferentes dos que orixinen a perturbación. Deberán cumprir tamén as disposicións especiais dos organismos competentes na materia.3º) Ruídos. A intensidade do son procedente de todo uso ou equipo (a excepción dos equipos provisionais de transporte ou de traballos de construción) deberá estar ó previsto na normativa estatal, autonómica e municipal en materia de ruído e protección contra a contaminación acústica.4º) Vibracións. Non poderá permitirse ningunha vibración que exceda da determinada na normativa de ruídos. Para a súa corrección dispoñeranse bancadas independentes da estrutura do edificio e do solo do local para todos aqueles elementos orixinadores da vibración, así como dispositivos antivibratorios. Non se permitirá a ancoraxe directa de máquinas ou soportes ás paredes medianeiras, teitos ou forxados de separación de recintos, debendo interporse os positivos antivibratorios axeitados. Os condutos polos que circulen fluídos líquidos ou gasosos en forma forzada conectados directamente con máquinas que teñan órganos en movemento, dispoñerán de dispositivos de separación que impidan a transmisión das vibracións xeradas en ditas máquinas. As bridas e os soportes dos condutos, igual que as aberturas dos muros para o paso das conducións, dotaranse de elementos antivibratorios. A determinación do nivel de vibración realizarase de acordo co establecido na norma ISO-2631-1, apartado 4.2.3., segundo establece o art.4 do anexo á Lei de Protección contra a contaminación acústica. A vibración no ambiente interior non poderá superar os valores indicados na normativa vixente.5º) Cegamentos. Desde os puntos de medida especificados non poderá ser visible ningún cegamento directo ou reflectido, debido a fontes luminosas de grande intensidade, ou a procesos de incandescencia a altas temperaturas, tales como combustión, soldadura ou outros.6º) Fumes. As actividades cualificadas como “insalubres”, en atención á produción de fumes, po, néboas, vapores ou gases desta natureza, deberán estar dotadas das adecuadas e eficaces instalacións de precipitación de po ou de depuración dos vapores ou gases (en seco, en húmido ou por procedemento eléctrico). Así mesmo, no interior das explotacións non poderán superar os niveis máximos tolerados de concentración de gases, vapores, fumes, po ou brétemas no aire, que se definen no Anexo do Regulamento vixente.7º) Olores. Non se permitirá ningunha emisión de gases nin a manipulación de materias que produzan olores en intensidade tal que poidan ser facilmente detectables, sen instrumentos, no linde da parcela desde a que se emiten.8º) Outras formas de contaminación. Non se permitirá ningún tipo de emisións de cinzas, pos, fumes, vapores, gases nin doutras formas de contaminación do aire, da auga ou do solo, que poidan causar dano á saúde das persoas, dos animais ou das plantas; prexuízo ás propiedades; ou que causen sucidade.9º) Augas residuais. Os materiais en suspensión contidos nas augas residuais non excederán, en peso, a cantidade de 250mg/l. O nitróxeno expresado en N e NH4, non será superior a 10 e 15 miligramos, respectivamente. O efluente non conterá substancias capaces de provoca-la morte da fauna fluvial augas abaixo do punto de vertido. O efluente que verta nas redes do servizo público, deberá estar desprovisto de tódolos produtos susceptibles de prexudica-las conducións, así como de materias flotantes, semidentables ou precipitables que, ó mesturarse con outros efluentes poidan atentar, directa ou indirectamente, contra o bo funcionamento das redes de sumidoiros. O pH do efluente deberá estar comprendido entre 5,5 e 8,5. Excepcionalmente, en caso de que a neutralización se fixera con cal, o pH poderá alcanza-lo valor de 9,5. O efluente non terá, en ningún caso, unha temperatura superior ós 30ºC quedando obrigadas as industrias a realizar os procesos de refrixeración necesarios para non superar este límite. Quedan prohibidos os vertidos de compostos cíclitos hidroxilados e os seus derivados halóxenos, así como o vertido de substancias que favorezan os olores, sabores e coloracións da auga nas canles de vertido, cando poida ser utilizada na alimentación animal.4.3.2.- Uso terciario DEFINICIÓN E CLASIFICACIÓN. O uso servizos comprende os usos que teñen por finalidade a prestación de servizos ás persoas, ás familias e ás empresas, tales como abastecemento comercial, hostalería, aloxamento, goce e recreo, finanzas, seguros, servizos, técnicos e profesionais, e semellantes. Este uso característico comprende os seguintes usos pormenorizados: 1º.- Comercio: é aquel servizo destinado a subministrar mercancías ao público mediante ventas polo miúdo, ou a prestar servizos aos particulares.2º.- Oficinas e servizos profesionais: son aqueles servizos que corresponden ás actividades terciarias que se dirixen, como función principal, a prestar servizos de carácter administrativo, técnico, financeiro, de información ou outros, realizados basicamente a partir do manexo e transmisión de información, ben ás empresas ou aos particulares. Inclúense nesta categoría as actividades puras de oficina, así como funcións desta natureza asociadas a outras actividades principais non de oficina (industria, construción ou servizos) que consuman un espazo propio e independente.3º.- Hostalería, espectáculos e ocio: son aqueles servizos destinados a vendas de comida e bebidas para consumo directo no local así como actividades ligadas á vida de relación acompañadas de espectáculos, así como ás de ocio e recreo tales como teatro, cinema, circo, música, etc., que precisen de espazos especializados para o seu desenvolvemento.4º.- Hospedaxe: é aquel servizo destinado a proporcionar aloxamento temporal ás persoas.5º.- Campamentos de turismo: son aqueles que organizan a súa oferta a redor da dispoñibilidade de terreo apropiado para acampar e que están dotados dos correspondentes servizos. CONDICIÓNS XERAIS DO USO SERVIZOS Os edificios destinados ó uso servizos terán que cumprir as condicións que a lexislación específica dite para cada tipo, e no seu defecto as fixadas para uso de vivenda. CONDICIÓNS ESPECÍFICAS DE CADA CATEGORÍA COMERCIO Clasificación. Ós efectos da súa pormenorización no espazo e o establecemento de condicións particulares, distínguense as seguintes categorías: 1ª Locais comerciais en edificios de vivenda, ocupando planta baixa, soto ou semisoto.2ª Locais comerciais en edificio exclusivo para uso industrial e outros usos compatibles. Ós efectos da presente Ordenación Pormenorizada, tan só se contempla a segunda categoría. Condicións xerais: - No caso de locais comerciais da categoría 1ª, os accesos, escaleiras e ascensores dos locais comerciais e os das vivendas deberán ser independentes. - Os locais comerciais da categoría 1ª, e os seus almacéns non poderán comunicarse coas vivendas, caixa de escaleira nin portal, se non é a través dun vestíbulo intermedio, con portas resistentes ó lume. - Os locais que se establezan en soto ou semisoto non poderán ser independentes do local inmediato superior, estando unidos a este por escaleiras con ancho mínimo de 1m cando teñan utilización polo público. A altura libre deste local será superior a 2,50m. - As escaleiras de servizo ao público, nos locais comerciais, terán un ancho mínimo de 1 m agás dos de 1ª categoría, cuxo ancho non poderá ser inferior a 1,30 m. - Os locais comerciais disporán dos seguintes servizos sanitarios: ata 100 m 2, un inodoro e un lavabo; por cada 200 m 2 máis ou fracción, aumentarase un inodoro e un lavabo. A partires dos 100 m 2, instalaranse con absoluta independencia para señoras e cabaleiros. En calquera caso estes servizos non poderán comunicar directamente co resto dos locais e, por conseguinte, deberán instalarse cun vestíbulo ou zona de illamento. A luz e ventilación dos locais comerciais poderá ser natural ou artificial. No primeiro caso, os ocos de luz e ventilación deberán ter unha superficie total non inferior a un oitavo da que teña a planta do local. Exceptúanse os locais exclusivamente destinados a almacéns, rochos e corredores. Esixirase a presentación dos proxectos detallados das instalacións de iluminación e renovación de aire, que deberán ser aprobados polo Concello, quedando estas instalacións sometidas a revisión antes da apertura do local e en calquera momento. No suposto de que non fosen satisfactorias ou non funcionasen correctamente, en tanto non se adopten as medidas correctoras oportunas o Concello poderá pechar total ou parcialmente o local. - Esixirase o cumprimento do Código Técnico da Edificación, así como calquera outra referente a condicións acústicas e de prevención e extinción de incendios. - Esixiranse as instalacións necesarias para garantir á veciñanza e viandantes a supresión de molestias, olores, fumes, vibracións, etc. - Condicións específicas: os locais comerciais do sector da alimentación poderán ser obxecto dunha regulamentación municipal específica que en calquera caso observará como mínimo as prescricións contidas nas presentes ordenanzas. OFICINAS E SERVIZOS PROFESIONAIS Definición e clasificación. Comprende os usos desenvolvidos en oficinas de servizos diversos, os que en atención ao mercado que serven e aos condicionamentos ambientais e urbanísticos de implantación que se derivan do mesmo diferenciaranse en: 1ª Oficinas e despachos colectivos: comprende actividades de servizos ás persoas, familias e empresas que supoñen ampla frecuencia de público, e requiren por tanto favorables condicións de accesibilidade (oficinas bancarias, rexistros, academias, centros de formación técnica e semellantes). 2ª Despachos profesionais e servizos equivalentes: comprende as actividades profesionais localizadas en edificios residenciais, en calquera planta. Ós efectos da presente Ordenación Pormenorizada só se contempla a primeira categoría. Condicións: - As oficinas da categoría 1ª deberán situarse en planta baixa. - Os despachos profesionais da 2ª poderán localizarse en edificios residenciais, en calquera planta, sempre que a superficie dedicada á actividade profesional sexa inferior a 100 m 2. Se contasen con acceso independente non se aplicará esta limitación. - As oficinas que se establezan en soto ou semisoto non poderán ser independentes do local inmediato superior, estando unidas a este por escaleiras cun ancho mínimo de 1 m, cando teñan utilización polo público. A altura libre deste local será superior a 2,50m. - Os locais de oficinas terán os seguintes servizos: ata 100 m 2, un inodoro e un lavabo. Por cada 200 m 2, máis, ou fracción, aumentarase un inodoro e un lavabo. A partires dos 100 m 2, instalaranse con enteira independencia para señoras e cabaleiros. Estes servizos non poderán comunicar directamente co resto dos locais, dispoñéndose cun vestíbulo de illamento. - A luz e a ventilación dos locais e oficinas poderá ser natural ou artificial. No primeiro caso, os ocos de luz e ventilación deberán ter unha superficie total non inferior a un oitavo da que teña a planta do local. - Esixirase a presentación dos proxectos detallados das instalacións de iluminación e ventilación ou acondicionamento de aire, que deberán ser aprobados polo Concello, quedando estas instalacións sometidas a revisión antes da apertura do local e en calquera momento. No suposto de que non fosen satisfactorias ou non funcionaran correctamente, en tanto non se adopten as medidas correctoras oportunas o Concello poderá pechar total ou parcialmente o local. - Disporán dos accesos, aparatos, instalacións e útiles que en cada caso, e de acordo coa natureza e características da actividade, determina a vixente lexislación sobre prevención de incendios. - Esixiranse as instalacións necesarias para garantir á veciñanza e viandantes a supresión de molestias, olores, fumes, ruídos, vibracións, etc., de acordo coa lexislación vixente. HOSTALERÍA, ESPECTÁCULO E OCIO Definición. Comprende salas de reunión (actividades de relación, acompañada en ocasións de espectáculo, cafés, salas de festa e baile, xogos recreativos, bares e establecementos para consumo de bebidas e comidas; e para o desenvolvemento de actividades de espectáculos (cinemas, teatros). Ós efectos da presente Ordenación Pormenorizada só se permiten os usos de hostalería vinculados á actividade industrial (cafés, bares e establecementos para consumo de bebidas e comidas). Condicións: - Cumprirán as condicións que fixen as disposicións vixentes, en especial as da Lei 9/2013. - En novos edificios de uso exclusivo, será obrigatorio dispor dunha praza de aparcadoiro por cada 50 m 2 construídos. - Os establecementos de hostalería e os destinados a espectáculos terán un nivel de ruído no seu interior non superior a 90 Db (A). - Esixirase o cumprimento do Código Técnico da Edificación, así como calquera outra referente a condicións acústicas e de prevención e extinción de incendios. HOSPEDAXE Definición. Comprende os usos propios da provisión de aloxamento mediante pago, para estancias curtas ou de tempada, en hoteis, pousadas, casas de turismo rural, así como tamén os servizos asociados (restaurantes, salas de conferencia, e semellantes). Establécense as seguintes categorías: 1ª Máis de 30 prazas ou superficie total edificada maior de 700 m 2.2ª Menos de 30 prazas ou superficie total edificada menor de 700 m 2. Condicións: Disporase dunha praza de aparcadoiro por cada habitación.4.3.3.- Uso equipamentos Definición e clasificación: é aquel que serve para prover ós cidadáns do equipamento que faga posíbel a súa educación, o seu enriquecemento cultural, a súa saúde e o seu benestar, así como para proporcionar os servizos administrativos básicos. Comprende as seguintes categorías: 1º. Deportivo, que comprende a práctica de actividades deportivas, e o desenvolvemento da cultura física.2º. Docente, que abarca a formación intelectual das persoas mediante ensinanza e investigación.3º. Sanitario, consistente na prestación de asistencia medica e servizos cirúrxicos, en réxime de ambulatorio. Exclúense os que se presten en despachos profesionais de superficie menor de 200 m 2 construídos.4º. Asistencial, que comprende a prestación de asistencia especializada non especificamente sanitaria ás persoas mediante os servizos sociais.5º. Cultural, consistente na conservación, recreación e transmisión de coñecementos e a estética tales como bibliotecas, salas de exposicións.6º. Administrativo público, mediante os que se desenvolven as tarefas de xestión dos asuntos das entidades publicas en todos os seus niveis e se atenden os dos cidadáns.7º. Mercado, consistente no aprovisionamento de produtos de alimentación e outros de carácter básico para o abastecemento da poboación.8º. Relixioso, que comprende a celebración dos diferentes cultos e aloxamento dos seus membros.9º. Cemiterio, mediante o que se proporciona a inhumación e/ou incineración dos restos humanos.10º. Sen uso definido, son aqueles edificios que sendo de propiedade municipal non dispoñen de ningún uso na actualidade, pero que poden habilitarse para algún dos uso para equipamentos definidos anteriormente. Condicións: - Regularanse polo disposto polos organismos competentes en cada caso ademais da protección contra incendios e calquera outra de aplicación e obrigado cumprimento. - Os equipamentos de nova construción disporán de unha praza de aparcamento para automóbiles cada 100 m 2 construídos, que serán incrementadas se así resultase das seguintes condicións: a) Nos equipamentos en que se poidan presupor concentración de persoas, polo menos unha praza por cada 25 persoas de capacidade para todos os usos. b) Nos sanitarios polo menos unha praza por cada 100 m 2. c) Nos mercados de abastos e centros de comercio básico, polo menos unha praza por cada 50m 2 de superficie de venda. - Os equipamentos docentes de nova construción que se dispuxeran en edificios exclusivos, contarán cunha superficie fóra do viario público para a espera do autobús por cada 250 prazas de escolares ou fracción superior a 125 prazas. - Os mercados de abastos de nova construción disporán por cada 10 postos de venta, dentro do local ou área comercial, dunha zona de carga e descarga de mercancías. Esta zona terá unha altura libre mínima de tres metros e unha superficie de dimensión mínima de 7 metros de lonxitude e 4 metros de ancho, que se disporá de tal xeito que permita as operacións de carga e descarga simultaneamente en cada unha delas sen entorpecer o acceso dos vehículos. - Nos equipamentos de nova construción deberase prever unha praza de aparcadoiro por cada 100 m 2 de superficie construída con destino a bicicletas e motocicletas.4.4.- CONDICIÓNS XERAIS DE PARCELACIÓN No referido á terminoloxía de conceptos establécense as seguintes definicións: Solar. Superficie de solo urbano apta para a edificación. Parcela edificable. É a superficie comprendida entre lindeiros e alienacións, sobre a que se pode edificar. Parcela mínima. É a superficie mínima de parcela edificable establecida pola correspondente Ordenanza. Mazá ou cuarteirón. É o conxunto de parcelas, que sen solución de continuidade, fican comprendidas entre vías e/ou espazos públicos, determinados na Ordenación Pormenorizada. Lindeiros. Son as liñas perimétricas que delimitan parcelas e sepáranas unhas doutras. En relación á súa posición os lindeiros se clasifican en: Lindeiro frontal (aliñación): o que delimita a parcela coa vía pública de acceso. Lindeiro posterior: o que separa a parcela pola súa parte oposta ao frontal. Lindeiros laterais: os restantes distintos do frontal e o posterior.4.5.- CONDICIÓNS XERAIS DE POSICIÓN No referido á terminoloxía de conceptos establécense as seguintes definicións: Rasante. É a liña que determina a inclinación dun terreo ou pavimento con relación ó plano horizontal. Distínguense dous tipos de rasantes: a) Rasante de calzadas e beirarrúas: é o perfil lonxitudinal do viario, segundo o Proxecto de Urbanización. b) Rasante de terreo: é a que corresponde ao perfil do terreo natural (cando non experimentase ningunha transformación) ou artificial (despois da obra de explanación, desmonte ou terraplenado que supoñan unha alteración da rasante natural). Recuado. É a distancia comprendida entre os lindeiros da parcela e as liñas de fachada da edificación, medidos na planta baixa. Nas parcelas con aliñación oficial o recuado será a faixa de terreo comprendida entre a liña de edificación e a aliñación exterior. Medirase sobre unha liña perpendicular a esta. Medición de recuado. O valor do recuado, sexa frontal, lateral ou posterior, medirase perpendicularmente ó lindeiro de referencia, en todos os puntos do mesmo. Separación a lindeiros. É a distancia entre cada punto do plano de planta baixa e o lindeiro de referencia máis próximo, medida sobre unha recta perpendicular a este, respectándose o indicado no apartado de voos. Separación entre edificios. É a dimensión da distancia que separa as súas plantas baixas, respectándose o indicado no apartado de voos. En edificacións apegadas considérase como tal á separación entre dous conxuntos continuos dun número determinado de vivendas. Liña de fachada ou de edificación. É a que delimita a superficie de ocupación da parcela, tras o recuado da vía pública e dos demais lindeiros. Edificación illada. É a situación en parcela independente con obriga de recuados por todos os lindeiros. Edificación pareada. É a agrupación formada por dous edificios independentes, apegados por un lindeiro lateral común, con obriga de establecer recuados ós lindeiros restantes. Edificación apegada. É a situada en parcelas independentes con edificación apegada formando ringleira con outras edificacións nun número maior que dous. A última edificación dunha ringleira de edificacións apegadas tamén se considera apegada (non pareada). Edificación aberta. É a construción en bloque illado, separada de outras edificacións por espazos libres axardinados vencellados a elas.4.6.- CONDICIÓNS XERAIS DE VOLUME No referido á terminoloxía de conceptos establécense as seguintes definicións: Coeficiente de edificabilidade. É a relación entre a superficie total edificable e a superficie da parcela edificable, expresada en m 2 /m 2. Superficie ocupada. É a proxección vertical da edificación sobre o terreo. Para o cómputo da superficie ocupada non se terán en conta aleiros, marquesiñas ou voos e balcóns abertos. Superficie libre de parcela. É a superficie de parcela edificable non ocupada pola edificación. Coeficiente de ocupación. É a porcentaxe que representa a superficie ocupada con relación á superficie de parcela edificable. Superficie edificada por planta. É a comprendida entre os límites exteriores de cada unha das plantas da edificación. Non se considera superficie edificada, a efectos de cómputo, os voos nin as marquesiñas totalmente abertos. Superficie construíble máxima. É a superficie total, suma das plantas que integran a edificación, que pode realizarse sobre unha parcela, resultante de aplicar o índice de aproveitamento (expresado en m 2 /m 2 ) que teña asignado á superficie da parcela. Non se consideran incluídos nesta superficie as plantas de soto ou semisoto destinadas a garaxe ou instalacións da edificación. Cota de referencia ou orixe. Se define no planeamento para servir de orixe á medición da altura, considerándose como cota cero a da beirarrúa ou a do terreo circundante se así se determinase nas Condicións Particulares da zona, medida no medio de cada cara da edificación ou quebro desta, tanto en planta como en alzado. Altura máxima da edificación. É a distancia vertical medida desde a rasante da beirarrúa ou do terreo en contacto coa edificación ata o arranque do plano de cuberta ou remate superior do peto, en caso de existir este. Se no desenvolvemento da envolvente do edificio, en función das variacións de rasante ou do terreo, se producisen variacións da altura da edificación maiores que 1,00 m procederase ao escalonamento desta ata que cumpra dita condición. Exclúense desta condición os tramos de fachada afectados pola creación de ramplas de baixada a sotos ou semisotos. Por encima da altura máxima da edificación poderanse construír os planos de cuberta e elementos funcionais da edificación que se teñan que situar na cuberta. Altura total e número de plantas. É a distancia vertical medida desde a rasante da beirarrúa ou do terreo en contacto coa edificación, ata a cumieira máis alta do edificio. As edificacións a realizar axustaranse ao número de plantas indicado nas ordenanzas particulares. Altura de andares. É a distancio medida en vertical entre as caras inferiores de dous forxados consecutivos ou no seu caso entre a cara inferior do forxado e o tirante da estrutura. Altura libre de andares. É a distancia medida en vertical desde o pavimento ao teito da planta correspondente. Planta. É toda superficie horizontal practicable e cuberta acondicionada para desenvolver unha actividade. Planta soto. É aquela porción de planta que ten o teito situado completamente por embaixo da rasante de referencia, en cada unha da fachadas da edificación. Planta semisoto. É aquela porción de planta que ten o teito por encima da rasante de referencia pero sen adiantar 1,00 m de altura en relación a esta. Planta baixa. É a planta máis próxima á rasante de referencia, sen ser soto ou semisoto. Contemplarase como tal en cada unha das fachadas ou quebras desta. Entreplanta. É a planta que na súa totalidade ten o forxado de solo en posición intermedia entre os planos de pavimento e teito da planta baixa. Planta de andar. É a planta situada por encima do forxado de teito da planta baixa. A súa altura fíxase, ben en función do uso ou ben das condicións particulares da zona. Fondo edificable. É a distancia medida desde a aliñación exterior, en todos os seus puntos, ó que debe situarse a aliñación interior. Cuberta. Inclúese neste ámbito todo elemento situado por encima da altura máxima da edificación. Atendendo a isto se distinguen os seguintes elementos incluídos no mencionado ámbito: - Cubertas planas - Tellados - Cubertas singulares - Elementos de instalacións O espazo xerado entre o forxado de teito da última planta e os tellados e/ou cubertas singulares terá a consideración de espazo baixocuberta. a) Forma e dimensións: - Tellados: son aquelas cubertas definidas por planos continuos que, tomando como directriz horizontal a liña de altura máxima da edificación, non superan os 30º, sen superar en ningún momento a altura total da edificación. - As cubertas planas, singulares e elementos de instalacións non sobresairán en ningún punto a envolvente definida polos planos dos tellados e a liña de altura total da edificación. Exclúese desta condición a formación de penais e a colocación de elementos de instalacións. b) Condicións de volume. O espazo incluído nos baixocuberta non computa a efectos de número de plantas pero si á hora de calcular a edificabilidade. A tal efecto a altura libre mínima á hora de considerar a superficie computable será de 1,50 m.4.7.- CONDICIÓNS XERAIS DE URBANIZACIÓN 4.7.1.- Condicións do proxecto de urbanización O proxecto de urbanización que se redacte para a execución do planeamento deberá contemplar obrigatoriamente as seguintes medidas correctoras: 1.- A alteración temporal da calidade do aire por ruídos e partículas finalizará ó remate da fase de obras, realizándose o movemento de terras axeitadamente con retroescavadora para reducir ó mínimo os regos nas áreas de escavación e só nos momentos imprescindibles. Esta medida pretende evitar o consumo excesivo de auga e os conseguintes vertidos. Por outra parte, o arborado previsto incidirá na calidade do aire do contorno.2.- Estableceranse as garantías necesarias para o vertido dos materiais sobrantes na escavación en vertedoiros autorizados e en aqueles lugares que garantan o seu correcto reciclado.3.- A cuberta vexetal reconstruirase na medida do posible mediante solucións de vexetación e deseñando as zonas verdes do xeito máis natural posible.4.- As especies a incorporar ás zonas verdes e espazos axardinados deberán ser propias da zona e non invasoras, de modo que minimicen ou maticen a visión das instalacións industriais, especialmente cara ó sur.5.- Nas zonas verdes minimizarase a aparición de noiros. En caso de que a súa aparición sexa imprescindible, serán da menor altura posible e, mediante tratamentos verdes, mimetizaranse co contorno.6.- Contemplaranse medidas de integración medioambiental do muro da industria existente ubicado nos extremos sur e leste do ámbito.7.- Tomaranse as medidas correctoras de apantallamento vexetal necesarias para diminuír o impacto paisaxístico das edificacións do sector na contorna.8.- Materiais: as cores e formas utilizados serán aquelas que garantan un menor impacto paisaxístico.9.- Na urbanización interior da zona primarán as solucións de urbanización brandas e de calidade.10.- As solucións de viario faranse do xeito máis permeable posible dende o punto de vista construtivo, deixando as solucións de pavimento impermeable estritamente para aquelas zonas rodadas nas que esta solución é imprescindible. Dende o punto de vista da sostibilidade do proxecto, o viario garante un dimensionamento e funcionamento suficientes para o número de industrias máximo establecido.11.- O impacto causado polo viario, as edificación e os noiros corrixirase mediante a plantación de bandas de arborado e arbustivas na dirección das curvas de nivel e perpendicular a elas.12.- Preverase a conexión con viarios peonís entre os diferentes ámbitos da Ordenación Pormenorizada.13.- A urbanización do enlace previsto coa estrada AC-305 cumprirá coa normativa vixente en materia de enlaces e firmes.14.- Mediante o pintado das marcas viais na estrada AC-305 garantirase que non se producen xiros á esquerda nas seguintes condicións: - Prohibición de xiros á esquerda desde a estrada ós accesos e intersección laterais situados na marxe esquerda daquela e desde eles cara á estrada nos da marxe dereita entre os PP. KK.1+400 e 2+400. - Prohibición de xiros á esquerda desde a estrada ós accesos e intersección laterais situados na marxe dereita daquela e desde eles cara á estrada nos da marxe esquerda entre os PP. KK.2+400 e 3+400.15.- As zonas verdes e os espazos libres de uso público deberán estar correctamente urbanizados, coas correspondentes sendas peonís e camiños, debéndose manter en todo caso as especies arbóreas existentes. A zona dotarase con mobiliario axeitado, evitando a excesiva acumulación deste a fin de manter a naturalidade do entorno, garantido así a compatibilidade entre o uso de lecer e a conservación do rego e da vexetación asociada.16.- En todo o sistema viario e de espazos libres o proxecto de urbanización valorará a posibilidade de introducir carrís para bicicletas ou outros sistemas que melloren a mobilidade no polígono como alternativa ó automóbil privado.17.- O alumeado da peza deseñarase tendo en conta as medidas contra a contaminación lumínica, dotando ás luminarias de pantallas protectoras axeitadas e conforme á lexislación vixente.18.- A infraestrutura de subministro eléctrico estará baixo terra e axeitadamente illada, e preverá o impacto electromagnético.19.- As redes de subministro de auga potable e de saneamento proxectadas garantirán o correcto abastecemento e evacuación da peza para a súa carga máxima prevista.20.- Para o garantir a capacidade do sistema de saneamento substituirase o tramo de colector de abastecemento xeral entre Reboiras e a AC-305 do existente cun DN de 60 mm a un de DN 90mm.4.7.2.- Rede de abastecemento de auga As condicións mínimas esixibles para o proxecto de urbanización no tocante á rede de abastecemento de auga serán as seguintes: O dimensionamento da conexión coa rede existente farase a partir da seguinte hipótese de cálculo: Caudal de auga diario: 25,06 m 3 /día segundo o disposto no informe emitido pola compañía subministradora. As tubaxes cumprirán as prescricións técnicas xerais fixadas pola NTE-IFA e polo Código Técnico da Edificación. Disporanse puntos de toma na totalidade das parcelas. Situaranse bocas de rego e hidrantes contra incendios de 100 mm de diámetro, separadas como máximo 300 m, con peche antivandálico. Nos puntos altos e baixos das conducións situaranse ventosas e desaugues. As conducións irán enterradas por solo público, preferiblemente baixo as beirarrúas ou zonas verdes. A profundidade mínima da rede será de 60 cm. A dotación de auga será como mínimo de 0,5 l/s/ha, en caudal continuo. A velocidade máxima admisibles será de 2 m/s. En todo caso estarase ó disposto no informe emitido pola compañía subministradora.4.7.3.- Rede de saneamento O sistema de saneamento será separado. As condicións esixibles mínimas para os valores da rede de sumidoiros serán as seguintes: Consumo diario: 25,06 m 3 Poboación equivalente: 80 habitantes. A velocidade de circulación da auga será como máximo de 4 m/s. Localizaranse cámaras de descarga na cabeceiras dos colectores. Disporanse arquetas de acometida á rede en todas as parcelas. Disporanse pozos de rexistro en todos os cambios de dirección, nos cambios de pendente, nos cruces e nos encontros de tubaxes cunha separación máxima de 50 m en tramos rectos. A profundidade mínima da rede será de 1 m na xeratriz superior da tubaxe. Todas as conducións irán soterradas e en solo público, preferiblemente baixo beirarrúas. O dimensionamento da rede efectuarase partindo dun caudal medio de augas residuais iguais ó de abastecemento e supoñéndoo repartido en 10 horas. A rede de pluviais proxéctase con sumidoiros a ambos lados da rúa. Estas augas serán tratadas previamente ó seu vertido mediante decantación na parcela destinada a ese fin, tal e como se sinala na documentación gráfica.4.7.4.- Rede de subministro de enerxía eléctrica As condicións mínimas esixibles para o proxecto da rede de enerxía eléctrica serán as seguintes: Disporanse, como mínimo, o número de centros de transformación e capacidade segundo os cálculos realizados no apartado correspondente da memoria. A localización dos centros de transformacións quedará xustificada no proxecto de urbanización, no contorno dos sinalados nos planos correspondentes da presente Ordenación Pormenorizada. Tanto a rede de media tensión como a de baixa tensión serán soterradas. Os centros de transformación poderán ir en superficie ou soterrados, ou localizados dentro das propias instalacións dispostos en locais acondicionados ó efecto.4.7.5.- Rede de alumeado público Os proxectos de alumeado público estarán suxeitos ás seguintes condicións: As instalacións cumpriran o disposto no regulamento técnico de baixa tensión. A instalación de alumeado terá liñas de subministro independentes. A rede irá soterrada en gabias de servizos de solo público, preferiblemente baixo beirarrúas ou zonas verdes. - As luminarias será homologadas, e as lámpadas serán de vapor de sodio de alta presión ou outros sistemas de baixo consumo. Os valores lumínicos serán establecidos segundo o tipo de vía, polos correspondentes proxectos técnicos, recomendando o cumprimentos dos seguintes valores: - Iluminación media entre 10 e 20 lux. - Coeficiente de uniformidade maior que 0,3. - En todo caso as lámpadas empregadas utilizarán pantallas contra a contaminación lumínica. - Dotarase á instalación de alumeado público dun sistema fotoeléctrico que permita o control e a optimización do funcionamento e a optimización enerxética. - Formularase a conveniencia da instalación dun sistema de placas fotovoltaicas para reducir os custes de mantemento do alumeado público.4.7.6.- Conservación da urbanización Os promotores da urbanización estarán obrigados á conservación das obras de urbanización ata a súa recepción total ou parcial polo Concello e un ano máis dende a firma da acta de recepción para cada unha das etapas. Esta obriga asumida polos promotores poderá ser executada por unha entidade urbanística de conservación constituída a tal efecto, o cal deberá ser oportunamente comunicado ó Concello.4.7.7.- Programa de xestión de residuos ANTECEDENTES As responsabilidades do empresario e do xestor medioambiental resúmense en dúas fases: Fase de proxecto: responsabilidades e procedementos previos á posta en marcha da actividade da empresa. Fase de funcionamento da actividade industrial. Actualmente pódese considerar ó sector industrial como un dos principais responsables do deterioro do medio ambiente debido, fundamentalmente, ás irregularidades que se cometen en canto a licencias ou permisos para a realización das súas actividades. Ou no relativo á xestión e control dos posibles residuos ou emisións contaminantes que se xeran. A lexislación española obriga ó promotor dunha actividade industrial que poida afectar ó medio ambiente a obter unha serie de autorizacións previas á súa instalación, que deberán ser emitidas polas distintas administracións con competencia na materia. Mediante a autorización preténdese comprobar que as actividades axustaranse ós requisitos esixidos pola normativa, así como contrastar os intereses públicos e os privados. Os organismos ambientais competentes para autorizar as distintas actividades industriais están situados nos tres niveis da administración: local, autonómico e central. Por iso es aconsellable, en cada caso, realizar as oportunas consultas para determinar cal é o organismo ante o que debe formularse cada unha das solicitudes. Tamén terase en conta que en Outubro de 1996 foi aprobada a Directiva Comunitaria relativa á Prevención e Control Integrado da Contaminación (IPPC), que supón un importante instrumento para a prevención e control da contaminación industrial, aínda que se formula unha visión integral da protección do medio ambiente (atmosfera, auga e solo, entre outros) así como uns niveis óptimos de calidade para determinadas instalacións industriais. Outra norma a ter en conta é a Lei 21/1992, sobre Seguridade Industrial e Prevención de Accidentes Graves. Nela establécese que a seguridade social debe previr e limitar los riscos, así como protexer ás persoas, flora, fauna, bens e medio ambiente dos accidentes e sinistros capaces de producirlles danos. Obrigas do industrial. Na citada Lei de Seguridade Industrial establécense unhas esixencias que deben cumprir os industriais de empresas que utilicen determinadas substancias, de cara á administración e ó público: Adoptar cantas medidas sexan necesarias para previr accidentes graves e limitar as súas consecuencias para as persoas e o medio ambiente. Demostrar en calquera momento ante a autoridade competente que se adoptaron todas as medidas previstas na normativa. As medidas específicas varían en función das cantidades de substancias presentes na instalación. Nun primeiro nivel pódense destacar as seguintes obrigacións: Remitir notificación á autoridade competente na que aparecen datos sobre a actividade industrial e sobre as substancias presentes nela. Redactar un documento no que se defina a Política de Prevención de accidentes graves da empresa, o cal estará sempre a disposición das autoridades competentes. A partir dunha determinada cantidade de substancias, as obrigacións para a empresa son: Remitir a notificación vista no apartado anterior. Elaborar un informe de seguridade no que se demostre, entre outros aspectos, que se estableceu unha política de prevención de accidentes, que se identificaron os perigos e que se levan a cabo medidas para previlos, e que a instalación presenta unha seguridade e fiabilidade suficientes. Elaborara un plan de emerxencia interno, que pode formar parte do informe de seguridade. Pódese prohibir a instalación dunha industria nova por non cumprir cos requisitos previstos na regulación da seguridade industrial ou na de prevención de accidentes graves, a pesar de que o proxecto teña sido aprobado a efectos ambientais e administrativos. A Responsabilidade Civil en materia de medio ambiente se fundamenta no artigo 45 da Constitución Española, que garante o dereito a un medio ambiente axeitado para o desenvolvemento da persoa e se establece que quen incumpra la obrigación de utilizar racionalmente os recursos naturais, deberá reparar o dano causado, con independencia das sancións penais ou administrativas que tamén correspondan. Na actualidade, a responsabilidade ambiental de tipo civil (a excepción dos danos nucleares) non ten outra manifestación no noso ordenamento que a contida no artigo 1.902 do Código Civil. No ámbito europeo, o réxime de responsabilidade ambiental de carácter obxectivo é consecuencia da incorporación dos Tratados do principio “quen contamina paga”. En canto á reparación do dano causado ó medio ambiente, o ordenamento xurídico español contempla dúas formas de reparación: A reparación in natura: consiste en repoñer as cousas ó seu estado primitivo anterior ó dano. Este tipo de reparación debe prevalecer sobre a indemnización, e so se recorrerá a esta cando a reparación in natura non sexa posible. A indemnización: neste caso, a restitución consiste en entregar unha determinada cantidade de diñeiro ó prexudicado, indemnizándoo de tal forma que a súa situación patrimonial sexa a mesma que la que tiña antes de sufrir o dano. A determinación da contía queda ó arbitrio dos xuíces e tribunais. En canto á Responsabilidade Penal, o novo Código Penal recolle os delitos relacionados co medio ambiente e o entorno natural, incorporando as seguintes figuras delitivas: Delitos sobre o patrimonio histórico. Delitos contra os recursos naturais e o medio ambiente: castiga os supostos de calquera sector ambiental (atmosfera, solo e augas) contravindo as leis ou outras disposicións de carácter xeneral protectoras do medio ambiente. As penas previstas son de prisión de 6 meses a 4 anos, multa de 8 a 24 meses e inhabilitación especial de profesión ou oficio por tempo de un a tres anos. Delitos relativos á protección de flora e fauna. Delitos de risco catastrófico: relativos á enerxía nuclear e outros axentes. Dos incendios: tanto forestais como non forestais ou en bens propios. No caso da empresa, de acordo con el réxime establecido polo Código Penal, so poden ser responsables penais as persoas físicas e nunca as xurídicas, aínda que estas poidan verse afectadas tanto pola responsabilidade civil subsidiaria como por medidas de seguridade, como a clausura temporal ou definitiva. Poderán considerarse penalmente responsables non so os administradores, se non tamén calquera directivo, xerente ou empregado que estea ó mando ou sexa encargado dunha parcela concreta da sociedade. OBXECTIVOS A DESENVOLVER POLAS EMPRESAS NO PROXECTO DE URBANIZACIÓN Os obxectivos medio ambientais son os fins xerais que a organización marca para mellorar a actuación medioambiental. As empresas urbanizadoras terán entre os seus obxectivos: Redución das emisións atmosféricas producidas por gases de betumes asfálticos. Redución dos residuos de material absorbente impregnado de residuos perigosos. Manter a redución no consumo de gasóleo. Utilización de material reciclado. Reducir a xeración de residuos. As metas medio ambientais son medidas de actuación establecidas que deben realizarse para atinxir un obxectivo dado. As metas son declaracións medibles e contificables. Cumprir as intencións declaradas da política medioambiental depende enteiramente de atinxir os obxectivos que se fixen, o que á súa vez depende por completo de conseguir as metas marcadas para ese obxectivo. Os obxectivos e metas atópanse documentados. Estes documentos considéranse documentos controlados e atópanse incluídos no Sistema de Xestión Medioambiental da empresa. IDENTIFICACIÓN DOS ASPECTOS MEDIOAMBIENTAIS A clave para mellorar continuamente a actuación medioambiental é controlar os aspectos das operacións da empresa (actividades, produtos e procesos) que causan un impacto no medio ambiente. Loxicamente, a actuación medioambiental mellorada é o resultado directo de xestionar os aspectos e impactos medio ambientais identificados na revisión ambiental inicial. Sen embargo, antes de que unha organización poida “xestionar” (e, posteriormente, controlar e minimizar) os seus aspectos e impactos medio ambientais, primeiro debe identificar e documentar cales son eses aspectos e impactos, e rexistrar as conclusións de tal proceso. O rexistro dos aspectos e impactos medio ambientais é o rexistro documentado dos aspectos medio ambientais significativos e os seus correspondentes impactos que a organización debe controlar e minimizar para mellorar globalmente a súa actuación medioambiental corporativa. Debe disporse dun procedemento escrito para avaliar os aspectos e impactos medio ambientais asociados ás actividades, produtos e procesos. O rexistro dos aspectos e impactos medio ambientais debería estar documentado. Este rexistro debería considerarse como un documento controlado e incluírse no manual de xestión medioambiental. A continuación defínense os impactos medio ambientais significativos que están asociados ás diferentes unidades de obra e as medidas adoptadas para a súa eliminación: CONTROL DOS ASPECTOS MEDIOAMBIENTAIS As medidas de control e corrección destes impactos serán as seguintes: ORGANIZACIÓN DA OBRA As máquinas asentaranse en varios puntos dependendo do tramo no que estean a traballar. Eses pontes non interferirán co tráfico da estrada e a súa localización xerará o mínimo impacto ambiental: non se localizarán preto de leitos de auga nin en zonas con flora ou fauna protexida ou especialmente sensible. Para os accesos á obra tentarase utilizar, na medida posíbel, camiños xa existentes de maneira que non sexan necesarios desmontes, aterraplenados ou talas de árbores para habilitalos. Utilizaranse na medida posible, materiais reciclados e amigos do medio ambiente tratando de cumprir un dos obxectivos fixados. Para as zahorras e o macadam utilizarase a máxima porcentaxe posible de áridos procedentes de plantas de reciclado de inertes, sempre que se comprobe mediante ensaios que cumpren as prescricións mínimas para o seu uso en firmes de estradas. Establecerase un punto limpo na obra, con contedores específicos para cada tipo de residuo. Os contedores estarán debidamente identificados cos seus adhesivos correspondentes. Os residuos perigosos estarán protexidos das inclemencias do tempo e afastados de regatos ou fontes de auga. En obra disporase dun manual de boas prácticas medio ambientais, que estará a disposición de todo o persoal da obra. O persoal subcontratado será informado a través dunha circular medioambiental. XESTIÓN DE RESIDUOS Estableceranse os residuos e clasificaranse en perigosos, procedentes da construción e demolición e inertes. Disporanse en obra contedores que, unha vez cheos levaranse a xestor autorizado. A xestión de Residuos Perigosos e Inertes será levada a cabo por empresa autorizada Os Residuos Inertes procedentes de demolición e a terra sobrante, serán reutilizados na propia obra. De non ser así, os Residuos procedentes da Construción e Demolición, irán a vertedoiro autorizado pola Xunta de Galicia. Nesta obra, está prevista a xeración dos seguintes residuos: 1. Residuos procedentes da construción e demolición: xeraranse na fase de demolicións.2. Residuos non perigosos: xeraranse m 3 de terras, que se depositarán nun lugar autorizado polo Concello, xeradas na fase de execución de gabias e movementos de terras en xeral.3. Residuos urbanos valorizables: xeraranse plásticos varios, plásticos de embalaxe e papel/cartón.4. Residuos perigosos: xeraranse aceites usados dos trocos de aceite que se lle realizarán ás máquinas na propia obra, materiais impregnados (trapos, fías…) e aerosois.4.8.- CONDICIÓNS HIXIÉNICAS 4.8.1.- Emisións gasosas As emisións gasosas das industrias que se instalen, xustificarán o cumprimento dos valores máximos admitidos pola Lei 38/1972, do 22 de decembro, de Protección do Ambiente Atmosférico, e o seu regulamento aprobado polo Decreto 833/1975, do 6 de febreiro, para contaminación atmosférica producida por industrias. Tamén se verificará o cumprimento do Real Decreto 113/2007, sobre limitación de emisións de compostos orgánicos volátiles debidas ó uso de disolventes en determinadas actividades. Cumprirán ademais canta normativa sobre o particular estes en vigor no momento de solicitude da licenza de obras e inicio da actividade.4.8.2.- Abastecemento de auga Antes da concesión de calquera licenza de edificación deberá quedar garantida a capacidade de tratamento e abastecemento das instalacións municipais, mediante a obtención do informe da empresa concesionaria do servizo de augas municipal.4.8.3.- Augas residuais As augas residuais das industrias que se incorporen á rede de saneamento non poderán superar os seguintes parámetros: En todo caso, as actividades clasificadas como insalubres ou nocivas, deberán someter á consideración do concello un estudio xustificativo do grao de inocuidade das súas augas residuais, a fin de que poida ser autorizado o seu vertido á rede xeral de evacuación; no caso de que as augas efluentes non reúnan as condicións esixidas para o seu vertido, será obrigatorio por parte do usuario da industria a depuración previa de dito efluente, mediante sistemas axeitados ás características dos residuos industriais a evacuar. Antes da concesión de calquera licenza de edificación deberá quedar garantida a capacidade de tratamento das instalacións municipais, mediante a obtención do informe do concello.4.8.4.- Niveis sonoros e vibracións De acordo coa normativa sobre ruídos, no ambiente exterior, con excepción dos ruídos de tráfico, non se poderá producir ningún ruído no exterior, ou transmitido ó exterior dende o ambiente interior dos recintos, que supere os seguintes niveis: Entre as 07 e 23 horas: 70 dB(A) Entre as 27 e 07 horas: 60 dB(A) Os ruídos expresaranse e mediranse en dB(A). A medición de ruídos realizarse no eixe das rúas contiguas á parcela industrial que se considere. No recinto interior das industrias, rexerán as seguintes disposicións: Non se permite o ancoraxe de maquinaria e dos soportes da mesma ou de calquera órgano móbil nas paredes medianeiras, teitos ou forxados de separación entre locais de usuarios distintos de calquera tipo de actividade. O ancoraxe da maquinaria en solos ou estruturas medianeiras, disporase interpoñendo dispositivos antivibratorios axeitados. Os valores máximos tolerables de vibracións serán: 30 pals na zona de máxima proximidade ó elemento xerador de vibracións.17 pals no límite do recinto no que se atope localizado o xerador de vibracións.5 pals fora de aqueles locais e na vía pública. Os servizos técnicos municipais de inspección, poderán realizar en todo momento cantas comprobacións estimen necesarias, ós efectos perseguidos nestes aspectos.4.8.5.- Eficiencia enerxética das construcións As edificacións ou zonas das edificación non destinadas exclusivamente a uso industrial, aínda cando sexan complementarias deste uso, deberán cumprir as condicións sinaladas no Código Técnico da Edificación CTE referentes ás esixencias básicas de aforro de enerxía sinaladas no DB-HE.4.8.6.- Deber de conservación O deber de conservación sinalado na vixente LOUPMRG, no caso das edificacións industriais previstas nesta Ordenación Pormenorizada, esténdese á adopción das mellores tecnoloxías dispoñibles en cada momento para as instalacións existentes ou que se proxecten. O Concello poderá ditar ordes de execución no caso de incumprimento deste precepto ou no caso de superar os niveis de emisións contaminantes sinalados na presente normativa.4.9.- ORDENANZA 1: USO INDUSTRIAL 4.9.1.- Definición É aquela referida ás zonas previstas na Ordenación Pormenorizada como de uso industrial. En todos os casos, a parcela clasificada con este uso presentará as características tipolóxicas que lle son propias e sen máis limitacións que aquelas establecidas pola propia Ordenanza e resto de documentos do Ordenación Pormenorizada. Dentro das mesmas localizaranse as actividades asignadas a estes usos coas ocupacións en planta, intensidade de uso e condicións de edificación que a continuación se indican.4.9.2.- Tipoloxía Construcións destinadas a aloxar usos de tipo industrial, adaptados ás actividades que nas mesmas se desenvolven. Condicións de parcelación: Prohíbese a segregación de parcelas. A tipoloxía edificatoria permitida será a de naves illadas ou adosada dentro da mesma parcela. En caso de non apegar as edificacións dentro da mesma parcela, a distancia mínima entre edificacións non poderá ser inferior a 4 m. No caso de necesidade xustificada de varias empresas na mesma parcela permítese a división horizontal de inmobles.4.9.3.- Ámbito de aplicación O establecido nos correspondentes planos de clasificación da Ordenación Pormenorizada.4.9.4.- Condicións de uso USOS OBRIGATORIOS: uso industrial, categoría 4ª USOS PERMITIDOS: garaxe-aparcamento. USOS COMPATIBLES: Uso terciario. Comercio, categoría 2ª Oficinas e servizos profesionais, categoría 1ª e 2ª. Hostalería. Os usos permitidos e compatibles estarán vencellados inequivocamente á actividade industrial, non podendo superar en ningún caso o 40 % da superficie total construída destinada a este uso, excepto no caso do uso garaxe-aparcamento. USOS PROHIBIDOS: o resto. Tamén serán prohibidos os procesos industriais que aínda encadrando nos anteriores, sexan potencialmente perigosos para a saúde humana e do hábitat, a excepción de aqueles que revestindo natureza ambiental, teñan por obxecto o almacenamento, tratamento, reciclado e valorización de residuos industriais que cumpran coa normativa sectorial aplicable.4.9.5.- Condicións de posición Recuado frontal ás aliñacións: establécese a obrigatoriedade de realizar un recuado frontal mínimo de 5 m con respecto á aliñación fixada nos correspondentes planos de ordenación. Recuados ó resto de lindeiros: fíxase un recuado mínimo de 4m a calquera lindeiro excepto o frontal.4.9.6.- Condicións de volume Coeficiente de edificabilidade: fíxase unha edificabilidade máxima para a parcela M1, para o conxunto dos usos, de 9.000 m 2, equivalentes a 0,77 m 2 /m 2. Computo de edificabilidade: considéranse computables todas as superficies edificadas sobre rasante. A superficie edificada baixo rasante, considerando esta respecto á cota de referencia da planta baixa, considerarase non computable cando se destine exclusivamente a aparcamentos e cuartos de instalacións xerais da edificación. Coeficiente de ocupación: fíxase unha ocupación máxima para a parcela M1, para o conxunto dos usos, de 7.200 m 2, equivalentes ó 61,71 %. Esta ocupación medirase tanto sobre rasante como en soto e semisoto. Liña de Ocupación: Nos planos de ordenación correspondentes se fixa unha liña de ocupación a efectos de delimitar o espazo a ocupar polas edificacións. A disposición dos volumes edificados en posicións distintas das reseñadas nos referidos planos requirirá da aprobación do preceptivo estudo de detalle, o cal estará limitado en todo caso pola edificabilidade, ocupación e recuados fixados numericamente no presente artigo. Reserva de prazas de aparcamentos: 1 praza de aparcamento por cada 165 m 2 edificables computables, a reservar dentro da parcela edificable. Altura máxima de edificación e número de plantas: a altura máxima da edificación medida en calquera punto será de 9 metros dende a rasante do terreo en contacto co paramento ata o arrinque do faldrón de cuberta, e baixo máis unha planta (B+1). Permítese superar nos penais esta altura para a formación de cubertas. Altura total da edificación: a altura total da edificación medida segundo as presentes ordenanzas será en todo caso igual ou inferior a 12,00 metros. Poderán disporse puntualmente elementos de maior altura vencellados ó uso específico industrial (chemineas, torres de refrixeración, depósitos, etc.); a súa localización e necesidade deberán xustificarse debidamente nos proxectos de edificación, e as solucións formuladas deberán garantir a integración da edificación no medio. Semisoto: admítese a construción dun soto ou semisoto con uso de aparcamento e locais auxiliares da edificación. Cubertas: serán de aplicación as condicións xerais de cuberta da presente normativa.4.9.7.- Condicións de integración paisaxística Tratamento de paramentos exteriores da edificación: todos os paramentos exteriores vistos terán a consideración e tratamento de fachada. Con carácter xeral todos os paramentos das edificación garantirán cos materiais empregados, cores e solución compositivas, a correcta integración no medio no que se inserta. Prohíbense os materiais refectantes, tanto nos elementos opacos como nos vidros. En canto ó tratamento dos paramentos exteriores distínguense as seguintes situacións, de acordo coa ordenación: Fachadas a viario e espazos libres públicos. O seu tratamento será acorde coa súa posición e deberán comporse con materiais e formas que respondan á súa condición de fachada principal. Fachadas interiores a espazos libres privados. Son as fachadas da edificación con fronte o límite lateral ou posterior de parcela. Se ben o seu tratamento non ten porque ser igual á das fachadas principais da edificación, se resolverán con composicións e materiais adecuados, prohibíndose as fachadas revocadas sen pintar, fibrocemento e bloques vistos de formigón non decorativos. Coidarase especialmente o tratamento da fachada posterior da edificación pola súa visibilidade dende a contorna, empregando solucións e materiais axeitados para a súa integración no medio. Fachada tipo: A efectos de integración no contorno establécese unha fachada tipo para as naves, a cal estará constituída por unha unha franxa horizontal dende o chan ata de tres m de altura máxima, a modo de zócalo, formada con materiais de fábrica, que poderán ser de pedra ou de material cerámico ou bloque de formigón revestidos. A partir de estas altura a fachada poderá ser de chapa ou de outro material distinto, ata completar a altura máxima. As cores deste material non poderán ser reflectantes, metálicas nin brancas. Cubertas: Prohíbense as cubertas tipo “deck”. En cubertas inclinadas prohíbense os panos continuos de máis de 8 m no sentido da pendente. Peches de parcela: O peche realizarase mediante un “peche tipo” que se executará mediante un pano macizo, (resolto con materiais que garantan polas súas cores e solucións compositivas, a correcta integración no medio no que se inserta), de altura 0,80 metros e sobre o mesmo, ata unha altura máxima de 2,00 metros con verxa de varilla electrosoldada. Cando os accidentes do terreo acusen unha diferenza superior a 1 metro entre dous puntos extremos, o peche deberá formar chanzos nos tramos necesarios para non adiantar ese limite. Os portalóns de acceso integraranse nos peches, deben ser maioritariamente diáfanos. Rótulos: Os rótulos deberán integrarse no peche, en liña con este e non máis altos da altura fixada para este. A tal efecto poderá aumentarse en altura a parte maciza do peche para integrar o rótulo. Voos: autorízanse cornixas, voos, marquesiñas, etc, debendo sempre respectar unha altura libre mínima de 4,5 metros. En corpos voados, o seu desenvolvemento máximo medido en sentido perpendicular á fachada será de 1,20 metros. O voos respectarán a distancia de recuados a todos os lindeiros excepto ó frontal. Carga e descarga: cando a superficie de produción ou almacenaxe supere os 500 m 2, a instalación disporá dunha zona exclusiva para a carga e descarga dos produtos no interior da parcela, dentro ou fora do edificio, de dimensión suficiente para estacionar un camión cunhas bandas perimétricas de 1 m. Para superficies superiores a 1.000 m 2 deberá de duplicarse dito espazo e engadirse unha unidade máis por cada 1.000 m 2 máis de superficie de produción ou almacenaxe. Urbanización interior de parcela: na urbanización interior de parcela primarán, sempre que non sexa inviable por motivos da actividade, os pavimentos drenantes que permitan a escorrentía natural do solo.4.10.- ORDENANZA 2: USO TERCIARIO COMERCIAL 4.10.1.- Definición É aquela referida ás zonas previstas na Ordenación Pormenorizada como de uso terciario-comercial. En todos os casos, a parcela clasificada con este uso presentará as características tipolóxicas que lle son propias e sen máis limitacións que aquelas establecidas pola propia Ordenanza e resto de documentos do Ordenación Pormenorizada. Dentro das mesmas localizaranse as actividades asignadas a estes usos coas ocupacións en planta, intensidade de uso e condicións de edificación que a continuación se indican.4.102.- Tipoloxía Construcións destinadas a aloxar usos de tipo comercial, adaptados ás actividades que nas mesmas se desenvolven. Condicións de parcelación: Prohíbese a segregación de parcelas. A tipoloxía edificatoria permitida será a de edificación illada. No caso de necesidade xustificada de varias empresas na mesma parcela permítese a división horizontal das fincas.4.10.3.- Ámbito de aplicación O establecido nos correspondentes planos de clasificación da Ordenación Pormenorizada.4.10.4.- Condicións de uso USOS OBRIGATORIOS: Uso terciario, comercial, categoría 2º USOS PERMITIDOS: garaxe-aparcamento. USOS COMPATIBLES: Uso terciario. Oficinas e servizos profesionais, categoría 1ª e 2ª. Hostalería. Almacenaxe Os usos permitidos e compatibles estarán vencellados inequivocamente á actividade industrial, non podendo superar en ningún caso o 40 % da superficie total construída destinada a este uso, excepto no caso do uso garaxe-aparcamento. USOS PROHIBIDOS: o resto.4.10.5.- Condicións de posición Recuado frontal ás aliñacións: establécese a obrigatoriedade de realizar un recuado frontal mínimo de 5 m con respecto á aliñación fixada nos correspondentes planos de ordenación. Recuados ó resto de lindeiros: fíxase un recuado mínimo de 4 m a calquera lindeiro excepto o frontal.4.10.6.- Condicións de volume Coeficiente de edificabilidade: fíxase unha edificabilidade máxima para a parcela T1, para o conxunto dos usos, de 1.000 m 2, equivalentes a 0,81 m 2 /m 2. Computo de edificabilidade: considéranse computables todas as superficies edificadas sobre rasante. A superficie edificada baixo rasante, considerando esta respecto á cota de referencia da planta baixa, considerarase non computable cando se destine exclusivamente a aparcamentos e cuartos de instalacións xerais da edificación. Coeficiente de ocupación: fíxase unha ocupación máxima para a parcela T1, para o conxunto dos usos, de 800 m 2, equivalentes ó 65,15 %. Esta ocupación medirase tanto sobre rasante como en soto e semisoto. Reserva de prazas de aparcamentos: 1 praza de aparcamento por cada 165 m 2 edificables computables, a reservar dentro da parcela edificable. Altura máxima de edificación e número de plantas: a altura máxima da edificación medida en calquera punto será de 9 metros dende a rasante do terreo en contacto co paramento ata o arrinque do faldrón de cuberta, e baixo máis unha planta (B+1). Permítese superar nos penais esta altura para a formación de cubertas. Altura total da edificación: a altura total da edificación medida segundo as presentes ordenanzas será en todo caso igual ou inferior a 12,00 metros. Semisoto: admítese a construción dun soto ou semisoto con uso de aparcamento e locais auxiliares da edificación. Cubertas: serán de aplicación as condicións xerais de cuberta da presente normativa.4.10.7.- Condicións de integración paisaxística Tratamento de paramentos exteriores da edificación: todos os paramentos exteriores vistos terán a consideración e tratamento de fachada. Con carácter xeral todos os paramentos das edificación garantirán cos materiais empregados, cores e solución compositivas, a correcta integración no medio no que se inserta. Prohíbense os materiais refectantes, tanto nos elementos opacos como nos vidros. En canto ó tratamento dos paramentos exteriores distínguense as seguintes situacións, de acordo coa ordenación: Fachadas a viario e espazos libres públicos. O seu tratamento será acorde coa súa posición e deberán comporse con materiais e formas que respondan á súa condición de fachada principal. Fachadas interiores a espazos libres privados. Son as fachadas da edificación con fronte o límite lateral ou posterior de parcela. Se ben o seu tratamento non ten porque ser igual á das fachadas principais da edificación, se resolverán con composicións e materiais adecuados, prohibíndose as fachadas revocadas sen pintar, fibrocemento e bloques vistos de formigón non decorativos. Coidarase especialmente o tratamento da fachada posterior da edificación pola súa visibilidade dende a contorna, empregando solucións e materiais axeitados para a súa integración no medio. Fachada tipo: A efectos de integración no contorno establécese unha fachada tipo para as naves, a cal estará constituída por unha unha franxa horizontal dende o chan ata de tres m de altura máxima, a modo de zócalo, formada con materiais de fábrica, que poderán ser de pedra ou de material cerámico ou bloque de formigón revestidos. A partir de estas altura a fachada poderá ser de chapa ou de outro material distinto, ata completar a altura máxima. As cores deste material non poderán ser reflectantes, metálicas nin brancas. Peches de parcela: O peche das parcelas realizarase mediante un “peche tipo” que se executará mediante un pano macizo, (resolto con materiais que garantan polas súas cores e solucións compositivas, a correcta integración no medio no que se inserta), de altura 0,80 metros e sobre o mesmo, ata unha altura máxima de 2,00 metros con verxa de varilla electrosoldada. Cando os accidentes do terreo acusen unha diferenza superior a 1 metro entre dous puntos extremos, o peche deberá formar chanzos nos tramos necesarios para non adiantar ese limite. Os portalóns de acceso integraranse nos peches, deben ser maioritariamente diáfanos. Rótulos: Os rótulos deberán integrarse no peche, en liña con este e non máis altos da altura fixada para este. A tal efecto poderá aumentarse en altura a parte maciza do peche para integrar o rótulo. Voos: autorízanse cornixas, voos, marquesiñas, etc, debendo sempre respectar unha altura libre mínima de 4,5 metros. En corpos voados, o seu desenvolvemento máximo medido en sentido perpendicular á fachada será de 1,20 metros. O voos respectarán a distancia de recuados a todos os lindeiros excepto ó frontal. Carga e descarga: cando a superficie de produción ou almacenaxe supere os 500 m 2, a instalación disporá dunha zona exclusiva para a carga e descarga dos produtos no interior da parcela, dentro ou fora do edificio, de dimensión suficiente para estacionar un camión cunhas bandas perimétricas de 1 m. Para superficies superiores a 1.000 m 2 deberá de duplicarse dito espazo e engadirse unha unidade máis por cada 1.000 m 2 máis de superficie de produción ou almacenaxe. Urbanización interior de parcela: na urbanización interior de parcela primarán, sempre que non sexa inviable por motivos da actividade, os pavimentos drenantes que permitan a escorrentía natural do solo.4.11.- ORDENANZA 2: eqUIPAMENTO 4.11.1.- Definición É aquela referida ás zonas previstas na Ordenación Pormenorizada como equipamento público (EQL-1). En todos os casos a parcela cualificada con este uso será de cesión libre e gratuíta ó Concello, segundo o establecido na LOUPMRG, coas características tipolóxicas que lle son propias, e sen máis limitacións que aquelas establecidas pola propia ordenanza e o resto de documentos da Ordenación Pormenorizada.4.11.2.- Tipoloxía A tipoloxía edificatoria permitida será a de edificación illada, que resulte adecuada ó servizo colectivo ó que se destine.4.11.3.- Ámbito de aplicación O establecido nos correspondentes planos de clasificación da Ordenación Pormenorizada.4.11.4.- Condicións de uso USO OBRIGATORIO: equipamento. USOS COMPATIBLES: equipamento en todas as categorías USOS PROHIBIDOS: todos os demais.4.11.5.- Condicións de posición Recuados: non se establece recuado a aliñacións. O recuado mínimo ós lindeiros non definidos por aliñación será de 3 m.4.11.6.- Condicións de volume Coeficiente de edificabilidade: o coeficiente de edificabilidade atribuído á parcela é de 1,00 m 2 /m 2. Computo de edificabilidade: considéranse computables todas as superficies edificadas sobre rasante. A superficie edificada baixo rasante, considerando esta respecto á cota de referencia da planta baixa, considerarase non computable cando se destine a aparcamentos e cuartos de instalacións xerais da edificación. Coeficiente de ocupación: 80%. Todo elo tanto en soto como en semisoto. Os valores resultantes aparecen reflectidos nos planos de ordenación. Altura máxima de edificación e número de plantas: a altura máxima da edificación medida en calquera punto segundo as presentes ordenanzas será de 9,00 metros e tres plantas. Altura total da edificación: a altura total da edificación medida segundo as presentes ordenanzas será en todo caso igual ou inferior a 12,00 metros. Semisoto: admítese a construción dun soto ou semisoto con uso de garaxe e locais auxiliares da edificación. Cubertas: serán de aplicación as condicións xerais de cuberta da presente normativa.4.11.7.- Condicións estéticas Peches: admitiranse as solucións que garantan a coherencia cos criterios de peche de parcelas establecidos para toda a Ordenación Pormenorizada, e a súa correcta integración no medio no que se insertan, adoptando preferentemente solucións verdes para os mesmos. Urbanización interior de parcela: na urbanización interior de parcela primarán as solucións “verdes”, de plantación de céspede ou outras solucións de xardinería. Materiais: as cores e formas utilizados para a edificación serán aqueles que garantan un menor impacto paisaxístico, e que tendan a mimetizar a edificación co seu entorno.4.12.- ORDENANZA 3: ZONAS VERDES 4.12.1.- Definición É aquela referida ás zonas previstas na Ordenación Pormenorizada como zonas verdes públicas (ZVL-1). En todo caso, as parcelas clasificadas con este uso serán de cesión libre e gratuíta ó Concello, segundo o establecido na LOUPMRG, coas características tipolóxicas que lle son propias, e sen máis limitacións que aquelas establecidas pola propia ordenanza e o resto de documentos da Ordenación Pormenorizada, e as de orde superior establecidas pola LOUPMRG.4.12.2.- Ámbito de aplicación O establecido nos correspondentes planos de ordenación da Ordenación Pormenorizada (ZVL-1). 4.12.3.- Condicións de uso O uso será aquel que lle é propio. As construcións a executar serán exclusivamente aquelas que contribúan a un mellor goce da zona verde. O proxecto de urbanización garantirá a axeitada accesibilidade a cada un dos ámbitos. En situación soterrada ou mesmo en xustificadamente en superficie, poderanse localizar os servizos técnicos necesarios para o funcionamento do sector, sen que isto supoña unha mingua das condicións de accesibilidade.4.12.4.- Condicións de volume Coeficiente de ocupación: o coeficiente de ocupación máxima das construcións sobre a parcela fíxase no 5 %. Altura máxima de edificación e número de plantas: a altura máxima das construcións medida en calquera punto será de 3,00 metros e planta baixa. Altura total da edificación: a altura total das construcións será en todo caso igual ou inferior a 3,50 metros. Semisoto: non se permite a construción de semisotos. Cubertas: serán de aplicación as condicións xerais de cuberta da presente normativa.4.12.5.- Condicións estéticas Urbanización da zona verde: as zonas verdes e os espazos libres de uso público deberán estar correctamente urbanizados, coas correspondentes sendas peonís, camiños, moblaxe, alumeado público, saneamento e abastecemento de auga, debéndose manter en todo caso as especies arbóreas existente. Na urbanización interior da zona primarán as solucións de urbanización brandas e de calidade. Será obrigatoria a plantación dunha árbore ou arbusto por cada 100 m 2 (ou fraccións menores) de parcela neta. Materiais: as cores e formas utilizados serán aquelas que garantan un menor impacto paisaxístico.4.12.6.- Outras condicións O proxecto de urbanización, como proxecto de obras, definirá estritamente o trazado do rego establecendo as condicións para o seu mantemento e protección.4.13.- ORDENANZA 4: ZONA DE VIARIO RODADO E APARCAMENTO 4.13.1.- Definición É o establecido nos planos de ordenación da Ordenación Pormenorizada como tal (VR-1, VR-2, VR-3 E AP-1). As características construtivas e formais do viario rodado serán estudadas polo miúdo polo preceptivo Proxecto de Urbanización, que deberá cumprir a normativa vixente, tanto estatal como autonómica, en materia de accesibilidade e supresión de barreiras arquitectónicas.4.13.2.- Condicións de uso USO OBRIGATORIO: viario e aparcamento. USOS PROHIBIDOS: os demais. En situación soterrada ou mesmo en xustificadamente en superficie, poderanse localizar os servizos técnicos necesarios para o funcionamento do sector, sen que isto supoña unha mingua das condicións de accesibilidade.4.13.3.- Outras condicións O viario rodado terá o trazado e características previstos nos correspondentes planos de ordenación. As seccións transversais de viario, segundo as que se organizan as bandas de tráfico rodado, aparcamento, escavas e beirarrúas, as que se reflicten nos correspondentes planos da presente Ordenación Pormenorizada, serán en todo caso vinculantes á hora de redactar o mencionado Proxecto de Urbanización. En todo caso primarase, para as zonas de beirarrúa, un pavimento que, pola súa facilidade de desmontaxe e reposición, sirva para a posibilidade de incorporación de servizos urbanísticos non previstos na presente Ordenación Pormenorizada. Nos viarios rodados e aparcamentos preverase a disposición de 41 prazas de aparcamento.4.14.- ORDENANZA 5: SISTEMA XERAL VIARIO 4.14.1.- Definición É o establecido nos planos de ordenación da Ordenación Pormenorizada como tal (VX-1). As características construtivas e formais do viario rodado de enlace coa estrada AC-305 serán estudadas polo miúdo polo preceptivo Proxecto de Urbanización. Está prevista a execución dun enlace mediante glorieta, coas características de trazado que aparecen recollidas no epígrafe correspondente da presente Ordenación Pormenorizada.4.14.2.- Condicións de uso USO OBRIGATORIO: viario. USO COMPATIBLES: axardinamento USOS PROHIBIDOS: todos os demais.4.14.3.- Outras condicións O enlace viario formulado terá o trazado e características previstos nos correspondentes planos de ordenación, salvo outra solución proposta polo Proxecto de Urbanización que mellore substancialmente a proposta e que, en todo caso, terá que ser informada polo organismo titular da vía. A zona non ocupada pola pavimentación, nin destinada á circulación ou servizo dos vehículos, axardinarase.